
A lakossági devizahitel-piaci válság kialakulása Magyrországon.

A mai gyorsan változó és bonyolult pénzügyi világban a magánszektor, azon belül a lakosság devizában való eladósodási trendje egy aktuális és fontos kérdés. Érdemesnek tartottam alaposabb vizsgálat alá vetni az éveken át tartó devizahitelezés kialakulását, melynek következményei miatt a háztartások eladósodása lett az ország egyik legfőbb problémája: több százmilliárd forintos kárt okozott a lakosságnak. A bankok 149 milliárd forintos veszteségét számba véve elmondhatjuk, hogy 13 év után ismét veszteségessé vált a bankszektor.
A vizsgált éveket a lakosság teljes hitelállományának összes tartozáson belüli hatalmas horderejű növekedése jellemezte: a 90’-es évek közepétől 2009ig közel tízszeresére emelkedett. Összetételében pedig határozott átrendeződés zajlott. A devizahitelek arányának térnyerését a háztartások és a bankok magatartásának tükrében vizsgáltam.
A bankok hitelezési tevékenységének vizsgálata sorén arra a megállapításra jutottam, hogy a bankok a profitelvárások teljesítése érdekében tágították a hitelre jogosultak körét azzal, hogy felpuhították az adósok költségvetési korlátját. Emellett egészségtelen verseny folytattak, mert áralapú verseny helyett az enyhítés politikájával tartották fent növekedési ütemüket. Ez megnövelte azoknak az adósoknak a számát, akik szigorúbb feltételek mellett nem kaphattak volna kölcsönt. Véleményem szerint korlátozni és ösztönözni kellene a bankokat, hogy felelősségteljesebben folytassák hitelezési tevékenységüket. Be kell látniuk, hogy hitelezési feltételeiken nem célszerű enyhíteni, mert a likviditáskorlátos háztartások hiteleinek bedőlése komoly veszteségeket okoz.
A lakosság sem volt körültekintő a hitelfelvétel tekintetében, mert rosszul mérte fel a kockázatokat, és hitelkeresletét a havi törlesztő-részlet nagysága befolyásolta. A fogyasztói türelmetlenség erején felüli eladósodásra ösztönözte a lakosságot. Fontos feladatnak tartom a későbbiekre nézve a hitelfelvevők kockázati tudatosságának növelését.
Számomra egyértelművé vált, hogy a devizahitelezés állami intézményi korlátjai gyengének bizonyultak. A bankok hitelnyújtását szigorúbb prudenciális szabályokkal kellett volna kordában tartani, de az eseményekből okulva talán a jövőre nézve ez az igény még megvalósulhat.



